Εκθεση της Επιτροπης προς το Συμβουλιο και το Ευρωπαϊκο Κοινοβουλιο - Πρώτη έκθεση της Ευρωπαϊκής Επιτροπής σχετικά με την Ειδική Περιφέρεια του Μακάο

1. Εισαγωγή

2. Η εφαρμογή της αρχής "μία χώρα, δύο συστήματα"

3. Θέσπιση και προσαρμογή των θεσμικών οργάνων της Ειδικής Διοικητικής Περιφέρειας του Μακάο

4. Οι οικονομικές και κοινωνικές συνθήκες

5. Σχέσεις μεταξυ της ΕΕ και του Μακάο

6. Συμπεράσματα

ΜΑΚΑΟ: ΕΤΗΣΙΑ ΕΚΘΕΣΗ 2000

1. Εισαγωγή

Το Νοέμβριο του 1999, πριν από την επιστροφή της διοίκησης του Μακάο στην Κίνα, η Ευρωπαϊκή Επιτροπή υπέβαλε στο Συμβούλιο έκθεση με τίτλο "Η Ευρωπαϊκή Ένωση και το Μακάο: Μετά το 2000" [1]. Στην έκθεση αυτή καθορίζεται η ευρύτερη πολιτική της Ευρωπαϊκής Επιτροπής έναντι της Ειδικής Διοικητικής Περιφέρειας του Μακάο (ΕΔΠΜ) της Λαϊκής Δημοκρατίας της Κίνας. Η πολιτική αυτή αποσκοπεί στην προώθηση των υφιστάμενων σχέσεων μεταξύ της Ευρωπαϊκής Ένωσης και του Μακάο, σε συνεργασία με την κυβέρνηση της ΕΔΠΜ. Το Συμβούλιο εξέφρασε την ικανοποίησή του για την εν λόγω πολιτική και, το Δεκέμβριο του 1999, ενέκρινε τη σχετική ανακοίνωση. Στις αρχές του 2001, το Ευρωπαϊκό Κοινοβούλιο κατήρτισε έκθεση για την ανακοίνωση της Επιτροπής.

[1] COM(1999) 484 τελικό

Τα τρία βασικά θεσμικά όργανα της Ευρωπαϊκής Ένωσης αποδίδουν μεγάλη σημασία στο μέλλον του Μακάο. Οι μακροχρόνιοι ιστορικοί δεσμοί μεταξύ της Ευρώπης και του Μακάο καθώς και οι κοινές αξίες και οι παρεμφερείς προσεγγίσεις όσον αφορά την πρόοδο και την ανάπτυξη θα συμβάλουν στη διατήρηση του Μακάο ως προνομιούχου γέφυρας πάσης φύσεως ανταλλαγών μεταξύ της Ευρωπαϊκής Ένωσης και της Λαϊκής Δημοκρατίας της Κίνας.

Ως εκδήλωση του ενδιαφέροντός της για το Μακάο, η Ευρωπαϊκή Επιτροπή ανέλαβε την υποχρέωση να καταρτίζει ετήσια έκθεση για την ανάπτυξη της ΕΔΠ του Μακάο. Η παρούσα έκθεση είναι η πρώτη από αυτές τις εκθέσεις.

2. Η ΕΦΑΡΜΟΓΗ ΤΗΣ ΑΡΧΗΣ "ΜΙΑ ΧΩΡΑ, ΔΥΟ ΣΥΣΤΗΜΑΤΑ"

Από τότε που δημιουργήθηκε η ΕΔΠ του Μακάο, στις 20 Δεκεμβρίου 1999, η αρχή "μία χώρα δύο συστήματα" αποτελεί αντικείμενο στενής παρακολούθησης.

Σε εσωτερικό επίπεδο, η κυβέρνηση της ΕΔΠ του Μακάο προσπαθεί να διατηρήσει τα ειδικά χαρακτηριστικά του Μακάο σε θεσμικό, οικονομικό και κοινωνικό επίπεδο. Τα θεσμικά όργανα της ΕΔΠ του Μακάο θεσπίσθηκαν σύμφωνα με τις διατάξεις του θεμελιώδους νόμου. Η σύσταση του Ανώτατου Δικαστηρίου, ειδικότερα, υπογραμμίζει την αυτονομία του Μακάο.

Από οικονομικής απόψεως, το Μακάο, ως ελεύθερος λιμένας, έχει διατηρήσει τις αρχές της οικονομίας της αγοράς, αν και η ίδια η οικονομία εξακολουθεί να κυριαρχείται από τους τομείς του τουρισμού και των τυχερών παιχνιδιών. Αξίζει να σημειωθεί ότι ο Πρόεδρος της Κίνας , Jiang Zemin, κατά την άφιξή του στο Μακάο για τον εορτασμό της πρώτης επετείου της μεταβίβασης της εξουσίας, ανήγγειλε ότι οι κινεζικές εταιρείες δεν θα έχουν πλέον το δικαίωμα να επενδύουν ή να συμμετέχουν με άλλο τρόπο στον κλάδο τυχερών παιχνιδιών του Μακάο.

Σε κοινωνικό και πολιτιστικό επίπεδο, το Μακάο παραμένει μία ανοιχτή και πολύπλευρη πόλη. Αναγνωρίζοντας την ανάγκη της διατήρησης του μίγματος των χαρακτηριστικών του κινεζικού και λατινικού πολιτισμού, η κυβέρνηση της ΕΔΠ του Μακάο προτίθεται να αναδείξει το Μακάο, όσον αφορά τις οικονομικές και πολιτιστικές ανταλλαγές, σε "γέφυρα μεταξύ της ηπειρωτικής Κίνας και της Ευρωπαϊκής Ένωσης καθώς και άλλων χωρών".

Στο πλαίσιο της αρχής "μία χώρα, δύο συστήματα" και αντίθετα με τη συνεχιζόμενη εφαρμογή της θανατικής ποινής στην Κίνα, αξίζει να σημειωθεί ότι η Πορτογαλία υπήρξε πρωτοπόρος στην προσπάθεια κατάργησης της θανατικής ποινής, και, ως εκ τούτου, από το 1867 δεν έχει ποτέ εφαρμοσθεί.

Σε διεθνές επίπεδο, η ΕΔΠ του Μακάο αναλαμβάνει αυτόνομη δράση, σύμφωνα με τον θεμελιώδη νόμο. Επί παραδείγματι, η Διεθνής Ένωση Τηλεπικοινωνιών χορήγησε στο Μακάο ειδικές ραδιοσυχνότητες και το Μακάο συμμετείχε στις δραστηριότητες της Παγκόσμιας Ταχυδρομικής Ένωσης. Επίσης, το Μακάο προέβη στη σύναψη συμφωνίας νομικής συνεργασίας και συμφωνίας προστασίας των επενδύσεων με την Πορτογαλία καθώς και συμφωνίας πολιτικής αεροπορίας με το Πακιστάν. Το Μακάο υπέβαλε, εξάλλου, μέσω των αρμοδίων αρχών του Πεκίνου, έκθεση για την εφαρμογή της "Διεθνούς σύμβασης για την κατάργηση όλων των μορφών φυλετικών διακρίσεων".

Επιπροσθέτως, ο κ.Edmund Ho, Επικεφαλής της Εκτελεστικής Εξουσίας του Μακάο, από τότε που ανέλαβε τα καθήκοντά του, πραγματοποίησε επίσημες επισκέψεις στην Πορτογαλία, τη Γαλλία, τη Σιγκαπούρη και την Ιαπωνία. Το 2001, προβλέπεται να επισκεφθεί επισήμως την Επιτροπή.

3. ΘΕΣΠΙΣΗ ΚΑΙ ΠΡΟΣΑΡΜΟΓΗ ΤΩΝ ΘΕΣΜΙΚΩΝ ΟΡΓΑΝΩΝ ΤΗΣ ΕΔΠΜ

Το πρώτο έτος από τη δημιουργία της ΕΔΠ του Μακάο υπήρξε κυρίως έτος προσαρμογής και εγκατάστασης των θεσμικών οργάνων του. Παρά την αναχώρηση πολλών πορτογάλων υπαλλήλων και την έλλειψη διοικητικής εμπειρίας υψηλού επιπέδου πολλών ανωτέρων υπαλλήλων, η κυβέρνηση της ΕΔΠ του Μακάο προέβη στις κατάλληλες ενέργειες για τη δημιουργία των αναγκαίων θεσμικών οργάνων.

Τα τρία βασικά θεσμικά όργανα: η κυβέρνηση, η νομοθετική συνέλευση και η δικαστική εξουσία απαιτήθηκε να καταβάλουν σημαντικές προσπάθειες για την προσαρμογή τους στην νέα κατάσταση που προκύπτει ως αποτέλεσμα της δημιουργίας της Ειδικής Διοικητικής Περιφέρειας.

- Η Κυβέρνηση

Η κυβέρνηση του Μακάο απεδείχθη αποτελεσματική όσον αφορά τη θέσπιση και την προσαρμογή των θεσμικών οργάνων του Μακάο προκειμένου να ικανοποιηθούν οι ανάγκες της Ειδικής Διοικητικής Περιφέρειας.

Κατά τη σύσταση της κυβέρνησης της ΕΔΠ του Μακάο, πραγματοποιήθηκαν ορισμένες αλλαγές στις αρμοδιότητες των πέντε Γραμματειών που είναι αρμόδιες για τις διάφορες δημόσιες υπηρεσίες: Διοίκηση και Δικαιοσύνη, Οικονομία και Οικονομικά, Ασφάλεια, Κοινωνικές και Πολιτιστικές Υποθέσεις, Μεταφορές και Δημόσια Έργα. Παράλληλα με τις μεταβολές των αρμοδιοτήτων, η κυβέρνηση όφειλε να εκπονήσει μελέτες για τη δημιουργία νέων υπηρεσιών όπως της Τελωνειακής Διοίκησης και του Ελεγκτικού Συνεδρίου. Η Υπηρεσία Εγκληματολογικής Έρευνας και η Εθνική Πολιτική Αστυνομία τέθηκαν υπό ενιαία διοίκηση και διευρύνθηκαν οι αρμοδιότητες της υπηρεσίας καταπολέμησης της διαφθοράς.

Επιπροσθέτως, η κυβέρνηση ανέλαβε την υποχρέωση να βελτιώσει την αποτελεσματικότητα και την ποιότητα της διοίκησης και του επιπέδου των υπαλλήλων, δίνοντας έμφαση στην επιμόρφωση (Το Μακάο υπέγραψε για το σκοπό αυτό συμφωνία συνεργασίας με τη Σιγκαπούρη) και στο σύστημα κατάρτισης εκθέσεων για τους υπαλλήλους (με βάση το μοντέλο της Αυστραλίας). Η κυβέρνηση προέβη, επίσης, στην απλοποίηση των διοικητικών μέτρων και διαδικασιών και δημιούργησε σύστημα που παρέχει στους πολίτες το δικαίωμα προσφυγής στη διοίκηση. Τέλος, η κυβέρνηση αποφάσισε να προβεί στη μεταρρύθμιση της διοίκησης εντός του 2001.

- Η Νομοθετική Συνέλευση

Η πρώτη νομοθετική συνέλευση της ΕΔΠ του Μακάο δημιουργήθηκε το 1999 για περίοδο δύο ετών. Η εν λόγω συνέλευση, από τότε που δημιουργήθηκε, δεν έχει επιτύχει μόνο σημαντικό νομοθετικό έργο, υπό την προεδρία της κας Susanna Chou, αλλά έχει προβεί, επίσης, στην έκδοση ορισμένων κανονισμών που διέπουν τις εσωτερικές διαδικασίες λειτουργίας της. Κατά τη διάρκεια του παρελθόντος έτους, η συνέλευση διεξήγαγε πολιτικές συζητήσεις όσον αφορά την υποβολή των προγραμμάτων εργασίας της κυβέρνησης το Μάρτιο, για το έτος 2000 και το Νοέμβριο, για το έτος 2001. Έως το τέλος του 2000, η συνέλευση εξέδωσε 23 νόμους, περιλαμβανομένων 3 που υπεβλήθησαν από βουλευτές και 19 που υπεβλήθησαν από την κυβέρνηση, μεταξύ άλλων, των νόμων για τη τροποποίηση του συμβολαιογραφικού κώδικα και του κώδικα εμπορικού μητρώου. Πέραν της νομοθεσίας για τη σύσταση της Ειδικής Διοικητικής Περιφέρειας, η συνέλευση ενέκρινε τα σχέδια προϋπολογισμού για τα έτη 2000 και 2001. Εξέδωσε, επίσης, νόμο για την εγγραφή στους εκλογικούς καταλόγους στο πλαίσιο της προετοιμασίας των γενικών εκλογών του 2001 και άρχισε να εξετάζει το σχέδιο του εκλογικού νόμου που υπεβλήθη από την κυβέρνηση.

Τέλος, η συνέλευση εξέδωσε, πέραν του εσωτερικού κανονισμού της, κανονισμούς σχετικούς με το χρόνο ερωτήσεων, τις ακροάσεις και την παροχή υπηρεσιών στο κοινό.

- Το Δικαστικό Σύστημα

Με τη σύσταση του νέου Ανώτατου Δικαστηρίου, μετά τη δημιουργία της Ειδικής Διοικητικής Περιφέρειας του Μακάο, το δικαστικό σύστημα αποτελείται από το πρωτοδικείο, το εφετείο και το Ανώτατο Δικαστήριο. Στο τέλος του 2000, από τις συνολικά διαθέσιμες 28 θέσεις δικαστικών είχαν πληρωθεί μόνο 23. Η εισαγγελική αρχή απασχολεί 23 εισαγγελείς. Ειδικότερα, απαρτίζεται από έναν γενικό εισαγγελέα, 6 αντιεισαγγελείς και 16 εισαγγελείς. Σε συνέχεια της αποχώρησης των πορτογάλων δικαστών, το δικαστικό σύστημα πάσχει από την έλλειψη έμπειρων δικαστών. Η υποχρέωση εισαγωγής της κινεζικής γλώσσας στα δικαστήρια δημιούργησε σταδιακά πρόσθετο βάρος για τους περιορισμένους πόρους του δικαστικού συστήματος. Παρά τις υπάρχουσες ελλείψεις, τα δικαστήρια ήταν σε θέση, κατά το προηγούμενο έτος, να εκδώσουν μεγάλο αριθμό αποφάσεων και να διεκπεραιώσουν τις εκκρεμείς υποθέσεις των παρελθόντων ετών.

4. οι οικονομικεσ και κοινωνικεσ συνθηκεσ

- Συγκρατημένη οικονομική ανάκαμψη

Αντίθετα με άλλες χώρες και εδάφη στην περιοχή, η οικονομία του Μακάο παρουσίασε σημεία κάμψης πολύ νωρίτερα από την οικονομική κρίση της Ασίας, το 1997, ως αποτέλεσμα της προσαρμογής της αγοράς ακινήτων και της χαμηλής εγχώριας ζήτησης. Από το διάστημα 1996-1999, το Μακάο χαρακτηρίσθηκε από αρνητική αύξηση του ΑΕΠ επί τέσσερα συνεχή έτη. Το 2000, παρατηρήθηκε συγκρατημένη οικονομική ανάκαμψη που οφειλόταν στην αυξημένη εξωτερική ζήτηση. Ο τουρισμός και οι εξαγωγές αποτέλεσαν τους δύο βασικούς παράγοντες της βελτίωσης της οικονομικής κατάστασης του Μακάο. Η οικονομική ανάκαμψη της γύρω περιοχής του, του Χονγκ Κονγκ και του Pearl River Delta καθώς και η σημαντική μείωση της εγκληματικότητας συνέβαλαν, επίσης, στην οικονομική ανάκαμψη. Το ΑΕΠ εκτιμάται ότι αυξήθηκε σε ποσοστό 4,6% σε πραγματικούς όρους εντός του 2000.

Το Μακάο διατήρησε το καθεστώς του ελεύθερου λιμένα και απαλλάσσεται από το σύνολο των φόρων που επιβάλλονται από την κεντρική κυβέρνηση της ΛΔΚ. Η κυβέρνηση της ΕΔΠ του Μακάο υιοθέτησε τη στρατηγική σύμφωνα με την οποία οι ελεύθερες και ανοιχτές αγορές καθορίζουν την κατανομή των πόρων στο εσωτερικό της ΕΔΠ, και, συνεπώς, την οικονομική ανάπτυξη του Μακάο .

- Ανάπτυξη βασισμένη στη βελτίωση της εξωτερικής ζήτησης

Η βελτίωση της οικονομικής κατάστασης αποδίδεται πρωτίστως στην ανάκαμψη του τουριστικού τομέα και στις εντυπωσιακές εμπορικές επιδόσεις. Το 1999, ο τουρισμός αντιπροσώπευε το 40% του ΑΕΠ του Μακάο, και απασχολούσε το 30% περίπου του εργατικού δυναμικού. Ο τουρισμός συνιστά, επίσης, μία από τις κυριότερες πηγές ξένου συναλλάγματος. Το 2000, ο αριθμός των επισκεπτών στο Μακάο αυξήθηκε κατά 23% σε σύγκριση με το 1999, υπερβαίνοντας τα 9 εκατομμύρια. Οι υψηλές αυτές επιδόσεις έδωσαν ώθηση στην ανάπτυξη ευρείας κλίμακας οικονομικών δραστηριοτήτων και τυχερών παιχνιδιών σχετικών με τον τουρισμό.

Οι εξαγωγές εμπορευμάτων, περιλαμβανομένων των κλωστοϋφαντουργικών προϊόντων και των υποδημάτων, αυξήθηκαν κατά 15,9% το 2000 φθάνοντας τα 20,38 δισεκατομμύρια MOP (πατάκες), σε σχέση με το μικρό ποσοστό αύξησης 2,9% το 1999. Από την άλλη πλευρά, οι εισαγωγές εμπορευμάτων αυξήθηκαν κατά 11% σε 18,1 δισεκατομμύρια MOP (πατάκες) [2] το 2000. Το εμπορικό πλεόνασμα σημείωσε εντυπωσιακή αύξηση της τάξης του 78,4% και ανήλθε σε 2,28 δισεκατομμύρια πατάκες.

[2] Μέση τιμή συναλλάγματος για το 2000: 1 ευρώ = 7.4183 πατάκες

Η Ευρωπαϊκή Ένωση ήταν η δεύτερη μεγαλύτερη αγορά των εξαγωγών του Μακάο, απορροφώντας το 28,4% των συνολικών εξαγωγών εμπορευμάτων που ανέρχονταν σε 5,79 δισεκατομμύρια πατάκες, μετά τις Ηνωμένες Πολιτείες (48,3%), και πριν από την Κίνα (10,2%) και το Χονγκ Κονγκ (6,5%). Όσον αφορά τους προμηθευτές εισαγωγών, η Ευρωπαϊκή Ένωση κατατάσσεται τρίτη, συμβάλλοντας το 9,6% των συνολικών εισαγωγών, που ανήλθαν σε 1,73 δισεκατομμύρια πατάκες, σε όρους αξίας, το 2000. Η Κίνα, η οποία αντιπροσώπευε το 41% των συνολικών εισαγωγών, ήταν ο πρώτος προμηθευτής. Το Χονγκ Κονγκ (15,2%) ήταν ο δεύτερος.

- Βαθμιαία προώθηση της απελευθέρωσης

Η κυβέρνηση της ΕΔΠ του Μακάο έχει πλήρη επίγνωση του γεγονότος ότι η οικονομία, εξαιτίας του μικρού μεγέθους της, επηρεάζεται σε μεγάλο βαθμό από την κατάσταση που επικρατεί στα γύρω εδάφη και περιοχές. Η κυβέρνηση επέλεξε, ως γενική πολιτική, να παγιώσει την υφιστάμενη οικονομική βάση προκειμένου να εξασφαλίσει σταθερή ανάπτυξη και δημοσιονομική πειθαρχία, δεδομένου ότι δεν διαθέτει επαρκείς χρηματοδοτικούς πόρους για την υλοποίηση σημαντικών έργων υποδομής. Η κυβέρνηση της ΕΔΠ του Μακάο χρειάζεται επίσης να συσσωρεύσει αποθέματα προκειμένου να προετοιμασθεί για τη μελλοντική ανάπτυξη.

Ο Επικεφαλής της Εκτελεστικής Εξουσίας, στην ομιλία του για το κυβερνητικό πρόγραμμα του έτους 2001, ανήγγειλε ότι, όταν λήξει, στο τέλος του 2001, το σύστημα της ενιαίας άδειας που εφαρμόζεται στον κλάδο των τυχερών παιχνιδιών πρόκειται να αναθεωρηθεί. Βάσει των ισχυουσών ρυθμίσεων, ο κάτοχος της άδειας (Sociedade de Turismo e Diversoes de Macau, STDM) είναι η μοναδική επιχείρηση εκμετάλλευσης καζίνο στο Μακάο από το 1962. Ο κλάδος των τυχερών παιχνιδιών συνεισέφερε το εν τρίτο περίπου του ΑΕΠ του Μακάο και αντιπροσώπευε το 55% περίπου των κρατικών εσόδων κατά τη διάρκεια του διαστήματος 1996-99. Η σημασία του κλάδου του τυχερών παιχνιδιών, είτε αυτού καθ' αυτού είτε ως πηγής περαιτέρω τουριστικών εσόδων στην οικονομία του Μακάο, δεν πρέπει να υποτιμάται. Για το λόγο αυτό, η κυβέρνηση προτίθεται να προχωρήσει με ιδιαίτερη προσοχή στη μεταρρύθμιση του συγκεκριμένου κλάδου. Η κυβέρνηση έχει αναθέσει μελέτη σχετική με τις διαδικασίες χορήγησης αδειών και τις νομοθετικές ρυθμίσεις που ισχύουν στον κλάδο τυχερών παιχνιδιών εκτός της εθνικής αγοράς προκειμένου να εξετάσει εναλλακτικές λύσεις. Έχει, επίσης, συσταθεί ειδική επιτροπή της οποίας ηγείται ο Επικεφαλής της Εκτελεστικής Εξουσίας προκειμένου να μελετήσει τις μελλοντικές εξελίξεις του συγκεκριμένου κλάδου.

Πέραν της προτεινόμενης απελευθέρωσης του κλάδου των τυχερών παιχνιδιών, η κυβέρνηση έχει ήδη προβεί σε ορισμένες ενέργειες απελευθέρωσης άλλων οικονομικών κλάδων. Επί παραδείγματι, η κυβέρνηση χορήγησε δύο νέες άδειες σε επιχειρήσεις κινητής τηλεφωνίας προκειμένου να καταστήσει δυνατό τον ανταγωνισμό με τον υφιστάμενο κάτοχο αδείας. Οι υπηρεσίες διαδικτύου και δορυφορικής τηλεόρασης έχουν επίσης απελευθερωθεί. Ωστόσο, η κυβέρνηση θεωρεί ότι δεν έχει φθάσει ακόμη η στιγμή για τη θέσπιση της γενικής νομοθεσίας σε θέματα ανταγωνισμού.

- Η ανεργία παραμένει σε υψηλά επίπεδα

Παρά τη βελτίωση της οικονομικής κατάστασης, το επίπεδο της ανεργίας εξακολουθεί να εμπνέει ανησυχία από οικονομικής και κοινωνικής απόψεως. Σε συνολικό οικονομικά ενεργό πληθυσμό 217 000 περίπου ατόμων, 14 300 είναι άνεργοι. Το ποσοστό ανεργίας ανήλθε σε 6,6% κατά τη διάρκεια του τριμήνου έως τον Δεκέμβριο του 2000. Το ποσοστό αυτό ήταν ελαφρώς βελτιωμένο σε σχέση με το ποσοστό 6,7% στις αρχές του έτους. Η κατάσταση ήταν ιδιαιτέρως σοβαρή στον κατασκευαστικό κλάδο στον οποίο το ποσοστό ανεργίας έφθασε το 17%. Η επιστροφή στο Μακάο πολλών εργαζομένων στον κατασκευαστικό κλάδο που είχαν μεταναστεύσει στην Ταϊβάν για να βρουν εργασία, επιδείνωσε την κατάσταση, εξαιτίας της αδυναμίας εκτέλεσης νέων δημοσίων έργων.

Το υψηλό ποσοστό ανεργίας στον κατασκευαστικό κλάδο υπήρξε η βασική αιτία εκδηλώσεων διαμαρτυρίας, το Μάιο και τον Ιούλιο. Ως συνέπεια, η κυβέρνηση, ύστερα από αίτημα των εργαζομένων στον εθνικό κατασκευαστικό κλάδο, συμφώνησε να περιορίσει τον αριθμό των εργαζομένων μη μονίμων κατοίκων από 28 000 σε 20 000. Ωστόσο, η συμφωνία αυτή θα καταστεί δύσκολο να εφαρμοσθεί.

- Βελτιώσεις όσον αφορά τη δημόσια τάξη

Χάρη στις προσπάθειες της αστυνομικής δύναμης της ΕΔΠ του Μακάο και ως αποτέλεσμα του καλύτερου συντονισμού με τις αστυνομικές αρχές του Χονγκ Κονγκ και της νότιας Κίνας, σημειώθηκε προσφάτως σαφής βελτίωση όσον αφορά τη δημόσια τάξη στην ΕΔΠ του Μακάο. Έως το τέλος του 2000, ο συνολικός αριθμός των εγκλημάτων και αδικημάτων που διεπράχθησαν μειώθηκε κατά 3,64% σε σχέση με το 1999. Ο αριθμός των εγκλημάτων μειώθηκε από 40 το 1999 σε 11 το 2000. Ο αριθμός των υποθέσεων απαγωγών μειώθηκε από 20 το 1999 σε 8 το 2000, και ο αριθμός των εμπρησμών από 164 σε 82.

Η βελτίωση που σημειώθηκε όσον αφορά τη δημόσια τάξη κατέστη επίσης δυνατή ως αποτέλεσμα της ενίσχυσης των αστυνομικών δυνάμεων. Καθιερώθηκε σύστημα καταγγελιών εκ μέρους των πολιτών με αντικείμενο τη διεκπεραίωση τυχών καταγγελιών που υποβάλλονται κατά των οργάνων της τάξης και του προσωπικού των φυλακών. Η κυβέρνηση της ΕΔΠ του Μακάο γνωρίζει ότι η βελτίωση της δημόσιας τάξης συνιστά μακροπρόθεσμη διαδικασία. Για το λόγο αυτό, προτίθεται να εξακολουθήσει να μεριμνά για τη βελτίωση του επιπέδου και την αποτελεσματικότητα των αστυνομικών δυνάμεων μέσω της επιμόρφωσης και της προοδευτικής ανάπτυξης συλλογικού πνεύματος. Η βελτίωση των εγκαταστάσεων και του εξοπλισμού συνιστούν, επίσης, μελλοντικές προτεραιότητες.

5. σχεσεις μεταξυ τησ εε και του μακαο

Οι καλές σχέσεις μεταξύ της ΕΕ και του Μακάο που υπήρχαν πριν από τη μεταβίβαση της εξουσίας εξακολουθούν να ισχύουν και να αναπτύσσονται περαιτέρω.

Τον Ιανουάριο του 2000, η Επιτροπή υπέβαλε πρόταση στο Συμβούλιο Υπουργών σχετικά με τη χορήγηση στους κατόχους διαβατηρίου της ΕΔΠ του Μακάο του δικαιώματος πρόσβασης στην ΕΕ χωρίς απαίτηση θεώρησης [3]. Τον Δεκέμβριο του παρελθόντος έτους, η ΕΕ έλαβε την πολιτική απόφαση να εγκρίνει την αρχή της χορήγησης στους κατόχους διαβατηρίου της ΕΔΠ του Μακάο του δικαιώματος της πρόσβασης στα εδάφη 13 κρατών μελών χωρίς την απαίτηση θεώρησης. Η κυβέρνηση της ΕΔΠ του Μακάο χαιρέτισε με ικανοποίηση αυτή την απόφαση. Μόλις εγκριθεί από το Κοινοβούλιο και το Συμβούλιο, η πρόσβαση χωρίς την υποχρέωση θεώρησης θα διευκολύνει σημαντικά την ανταλλαγή επισκέψεων μεταξύ του Μακάο και της ΕΕ.

[3] Στις αρχές του 2001, το Κοινοβούλιο και το Συμβούλιο Υπουργών ενέκριναν πρόταση της Ευρωπαϊκής Επιτροπής σχετικά με τη χορήγηση στους κατόχους διαβατηρίου της ΕΔΠ του Μακάο του δικαιώματος πρόσβασης στην ΕΕ χωρίς απαίτηση θεώρησης. Η πρόταση αυτή τέθηκε σε ισχύ την 10η Απριλίου 2001 και έγινε δεκτή με ικανοποίηση από τις αρχές της ΕΔΠ του Μακάο.

Στις αρχές του Νοεμβρίου του 2000, η αντιπροσωπεία του Ευρωπαϊκού Κοινοβουλίου που είναι αρμόδια για τις σχέσεις με την Κίνα, με επικεφαλής τον κ. Per Gahrton Μέλος του Ευρωπαϊκού Κοινοβουλίου, πραγματοποίησε επίσημη επίσκεψη στην ΕΔΠ του Μακάο. Ο Επικεφαλής της Εκτελεστικής Εξουσίας, κ. Edmund Ho, δέχθηκε την αντιπροσωπεία, όπως και η κ. Susana Chou, Πρόεδρος της νομοθετικής συνέλευσης. Η αντιπροσωπεία συναντήθηκε επίσης με τα περισσότερα μέλη της νομοθετικής συνέλευσης και διεξήχθη συζήτηση σχετική με την εφαρμογή της αρχής "μία χώρα, δύο συστήματα".

Η έβδομη συνεδρίαση της Μικτής Επιτροπής της Συμφωνίας Συνεργασίας ΕΕ- Μακάο πραγματοποιήθηκε στις Βρυξέλλες στις 30 Ιουνίου 2000. Με αυτόν τον τρόπο κατέστη δυνατή η εξέταση της παρακολούθησης των συστάσεων της ανακοίνωσης της Επιτροπής "Η Ευρωπαϊκή Ένωση και το Μακάο: Μετά το έτος 2000", η ανταλλαγή πληροφοριών σχετικών με την εφαρμογή των μεταβατικών διατάξεων της ΕΔΠ του Μακάο καθώς και η παροχή της δυνατότητας προώθησης και βελτίωσης των διμερών σχέσεων σε εμπορικά και οικονομικά θέματα καθώς και σε θέματα συνεργασίας. Επίσης, οι δύο πλευρές προέβησαν στην επανεξέταση της εφαρμογής των υπό εκτέλεση σχεδίων συνεργασίας καθώς και του νέου σχεδίου νομικής συνεργασίας.

Όσον αφορά τις εμπορικές σχέσεις ΕΕ-Μακάο, η Επιτροπή εκτιμά την μακροχρόνια παράδοση ελεύθερων συναλλαγών του Μακάο. Η Επιτροπή εκφράζει επίσης την ικανοποίησή της για τη συνεχιζόμενη προσήλωση του Μακάο στις αρχές του ΠΟΕ και στη στήριξη του πολυμερούς εμπορικού συστήματος.

Στον τομέα της προστασίας της διανοητικής ιδιοκτησίας, η Επιτροπή εκφράζει την απεριόριστη ικανοποίησή της για την προσπάθεια που καταβάλλει το Μακάο για να αναπτύξει νομοθεσία στο συγκεκριμένο τομέα. Ωστόσο, θεωρεί ότι η επιβολή της νομοθεσίας όσον αφορά τα δικαιώματα διανοητικής ιδιοκτησίας εξακολουθεί να είναι θέμα ουσιαστικής σημασίας στο Μακάο και παροτρύνει τις αρχές του Μακάο να συνεχίσουν τις προσπάθειες στον εν λόγω τομέα.

6. συμπερασματα

Τα πρώτα αποτελέσματα από τη δημιουργία της ΕΔΠ του Μακάο είναι, σε γενικές γραμμές, ικανοποιητικά.

Βεβαίως, είναι ακόμη νωρίς για να εξαχθούν συμπεράσματα. Εντούτοις, μέχρι σήμερα, ο πολιτικός βίος εξακολουθεί να διέπεται, όπως και κατά το παρελθόν, από πνεύμα συναίνεσης και οι κάτοικοι του Μακάο δεικνύουν όλο και μεγαλύτερο ενδιαφέρον για την πολιτική και δημόσια διαχείριση της Ειδικής Διοικητικής Περιφέρειας.

Έχει σημειωθεί μικρή πρόοδος στον οικονομικό τομέα, όσον αφορά τον οποίο, η κυβέρνηση γνωρίζει την περιορισμένη οικονομική βάση και την εξάρτηση από τις γειτονικές περιφέρειες. Λαμβάνοντας υπόψη αυτή την αδυναμία καθώς και τον όρο που προβλέπεται στο θεμελιώδη νόμο περί δημοσιονομικής ισορροπίας, η κυβέρνηση έχει υιοθετήσει, για το παρόν στάδιο, πολιτική σταθεροποίησης και σταδιακής απελευθέρωσης όταν θα πληρούνται οι αναγκαίες προϋποθέσεις. Το καθεστώς εμπορίου και επενδύσεων του Μακάο παραμένει μεταξύ των πλέον ανοιχτών παγκοσμίως.

Η κυβέρνηση της ΕΔΠ του Μακάο επέτυχε να μειώσει δραστικά την εγκληματικότητα, γεγονός που επέδρασε ευνοϊκά στην αύξηση του τουρισμού.

Μετά την επιστροφή του Μακάο στην Κίνα, ο τρόπος ζωής στο Μακάο χαρακτηρίζεται από σταθερότητα και ποικιλία. Είναι σαφές ότι το Μακάο προσαρμόζεται στο νέο του καθεστώς με ήπιο και αποτελεσματικό τρόπο. Ωστόσο, όπως και στην περίπτωση της ΕΔΠ του Χονγκ Κονγκ, βάση για τη σταθερή ανάπτυξη και τη μελλοντική ευημερία του Μακάο είναι η προσήλωση στην αρχή "μία χώρα, δύο συστήματα" καθώς και στις διατάξεις του θεμελιώδους νόμου.

Η Επιτροπή παραμένει προσηλωμένη στην υποστήριξη, στο μέτρο του δυνατού, του Μακάο, και στην υποβοήθησή του να αναπτύξει και να αξιοποιήσει πλήρως το δυναμικό του. Η Επιτροπή θα συνεχίσει να παρακολουθεί επισταμένως τις εξελίξεις στο Μακάο, δίνοντας ιδιαίτερη προσοχή στην πλήρη υλοποίηση της κοινής διακήρυξης και της αρχής "μία χώρα, δύο συστήματα".